Llíria oferix una agenda cultural per a estes festes de Nadal plena de solidaritat
11 de desembre de 2024

L'Ajuntament de Llíria ha preparat una programació cultural i d'oci per a estes festes de Nadal pensada per a tots els públics i que enguany tindrà, a més, un component molt especial.

Amb el lema “Abraça el Nadal més solidari a Llíria”, “el Consistori destinarà la recaptació de tots els esdeveniments amb taquilla a benefici dels municipis afectats per la DANA. Igualment, en la resta d'actes es pot col·laborar en la Fila Zero que ja es va activar el mes de novembre passat”, ha anunciat la regidora de Cultura i Festes, Mª José Llopis.

L'agenda compta amb actes habituals en estes dates com el festival de cors escolars “Cantem al Nadal”, l’entrega de cartes al Papà Noel i els patges reials, Expo Jove que organitza la Federació del Comerç de Llíria, la ronda de nadales tradicionals que oferix el Grup de Danses “El Tossal” el segon dia de Nadal, la carrera Sant Silvestre solidària (26 desembre) o la cavalcada dels Reis Mags (5 gener).

D'altra banda, s'oferirà el teatre infantil “Lluna, dos i tres” (14 desembre) de la companyia Teatre de l’Abast; l'espectacle “La magia desde del futuro” a càrrec de Ximo Ilusionista i el Mago J (20 desembre); “Christmas Swing” Big band Concert (22 desembre); i “Aladdín, un musical mágico” (6 gener). Tots estos esdeveniments seran a benefici dels municipis afectats per la DANA. Les entrades es poden adquirir en l'App i web municipal, i presencialment en el departament de Cultura.

La programació també inclou l'espectacle “Zambomba, la mar de flamenca” (28 desembre), tallers i altres activitats infantils i juvenils per a estos dies nadalencs.

Concerts societats musicals

Les diverses entitats culturals del municipi també participen activament en l'agenda que es desenvolupa durant estes jornades amb els seus tradicionals concerts de Nadal. Les persones que visiten la ciutat poden descobrir el seu extraordinari patrimoni i gaudir, igualment, de les actuacions que realitzen les agrupacions de la Unió Musical, la Banda Primitiva, l'Agrupació Musical Edetana “Vicente Giménez”, l'Orquestra de Plectre “El Micalet”, o la Banda UDP Llíria-Camp de Túria-Serranos.

“La participació de les nostres associacions locals, al costat dels actes que organitzen les regidories de l'Ajuntament de Llíria, és molt important per a oferir una agenda nadalenca plena de vitalitat, que també es manifesta a través dels concursos d'aparadors comercials, decoració en edificis i betlems que promovem per a fer una ciutat més atractiva en estes festes”, ha assenyalat l'alcalde Joanma Miguel.

Tota l’agenda està disponible en el web municipal.